PMIndiaData/PMIndiaSum huggingface dataset:
भारत आणि ‘ट्रान्सपोर्ट फॉर लंडन’ यांच्यातील सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारतातील सार्वजनिक वाहतूक सेवा सुधारण्यासाठी रस्ते वाहतूक आणि महामार्ग मंत्रालय आणि ग्रेटर लंडन ऑथॉरिटी कायदा १९९९ अंतर्गत स्थापन वैधानिक संस्था ‘ट्रान्सपोर्ट फॉर लंडन’ यांच्यातील सामंजस्य करारावर स्वाक्षरी आणि अंमलबजावणी करायला मंजुरी दिली आहे. या सामंजस्य करारामुळे देशातील एकूणच सार्वजनिक वाहतूक व्यवस्था , प्रवासी सेवा सुधारण्यास मदत होईल तसेच भारतात उच्च क्षमतेच्या बसेसच्या वापराला प्रोत्साहन मिळेल. भारत आणि इंग्लंड यांच्यातील द्विपक्षीय संबंध अधिक वृद्धिंगत करण्यात हे महत्वपूर्ण ठरेल. सर्वांसाठी एकात्मिक सार्वजनिक वाहतूक व्यवस्था अधिक मजबूत करण्यात या करारामुळे मदत होईल. समाजातील गरीब वर्गातील जनतेला दर्जेदार सार्वजनिक वाहतूक सुविधेचा लाभ घ्यायला यामुळे मदत होईल.
नव्या मेट्रो रेल्वे धोरणाला केंद्रीय मंत्रिमंडळाची मंजुरी, शहर विकास, किफायतशीरपणावर भर,  खाजगी गुंतवणुकीला मोठा वाव

शहरांच्या, मेट्रो रेल्वेविषयीच्या वाढत्या आकांक्षांची पूर्तता करणाऱ्या नव्या मेट्रो रेल्वे धोरणाला, पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या आज झालेल्या बैठकीत मंजुरी देण्यात आली. या धोरणाद्वारे मेट्रोच्या विविध कार्यासाठी खाजगी गुंतवणुकीला मोठी संधी उपलब्ध झाली असून नव्या मेट्रो प्रकल्पासाठी, केंद्राकडून मदत मिळवण्यासाठी सार्वजनिक-खाजगी भागीदारी अनिवार्य करण्यात आली आहे. मोठ्या क्षमतेच्या मेट्रो प्रकल्पांसाठी प्रचंड भांडवलाच्या गरजेची पूर्तता करण्यासाठी खाजगी गुंतवणूक आणि वित्त पुरवठ्याचे इतर कल्पक प्रकार अनिवार्य करण्यात आले आहेत. नव्या मेट्रो प्रकल्पासाठीच्या प्रस्तावात राज्यांनी त्यांच्या प्रकल्प अहवालात या सेवेसाठी उपलब्ध प्रस्ताव आणि गुंतवणूकही दर्शवायची आहे. ही सेवा किफायतशीर राहावी यासाठी इतर सार्वजनिक वाहतुकीच्या पर्यायांचे मूल्यमापनही करावे लागणार आहे. सध्या मुंबई, दिल्ली, बंगळुरू, कोलकत्ता, चेन्नई, कोची, जयपूर, गुरुग्राम अशा 8 शहरात एकूण 370 किलोमीटरचा मेट्रो रेल्वे मार्ग कार्यन्वित आहे. या शहरांसह, हैदराबाद, नागपूर, पुणे, अहमदाबाद आणि लखनौ अशा 13 शहरात एकूण 537 किलोमीटरच्या मेट्रो रेल्वे प्रकल्पांचे काम प्रगतीपथावर आहे.
देशातील वैद्यकीय उपकरणांच्या देशांतर्गत उत्पादनाला प्रोत्साहन देण्यास केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने खालील योजनांना मान्यता दिली आहेः i. 400 कोटी रुपयांच्या आर्थिक निधीसह 4 वैद्यकीय उपकरण पार्कमध्ये सामायिक पायाभूत सुविधांसाठी वैद्यकीय उपकरण पार्कच्या प्रोत्साहनाची योजना ii. 3,420 कोटी रुपये खर्च करून वैद्यकीय उपकरणाच्या देशांतर्गत उत्पादनाला प्रोत्साहन देण्यासाठी उत्पादन- आधारित प्रोत्साहन (पीएलआय) योजना. वरील योजनांसाठी येणारा खर्च पुढील पाच वर्षांसाठी म्हणजेच 2020-21 ते 2022-25 पर्यंत असेल. विस्तृत माहिती:
नवीकरणीय उर्जेवर पंतप्रधानांची गोलमेज परिषद

पंतप्रधान नरेंद्र मोदी यांच्या अध्यक्षतेखाली आज अमेरिकेतल्या सॅन होजे इथे ऊर्जा क्षेत्रातील तज्ज्ञ आणि मुख्य कार्यकारी अधिका-यांची गोलमेज परिषद झाली. अमेरिकेचे ऊर्जामंत्री डॉ. अर्नेस्ट मोनीझ, आणि अमेरिकेचे माजी ऊर्जा मंत्री प्रा. स्टीवन चू हे या गोलमेज परिषदेला उपस्थित होते. आघाडीच्या ऊर्जा कंपन्यांचे मुख्य कार्यकारी अधिकारी आणि गुंतवणूकदार या परिषदेत सहभागी झाले. “सनएडिसनचे” मुख्य कार्यकारी अधिकारी अहमद छाटीला, “सॉफ्ट बँकेचे” अध्यक्ष आणि सीईओ निकेश अरोरा, “ब्ल्यू एनर्जीचे” मुख्य कार्यकारी अधिकारी के. आर. श्रीधर, “सोलाझ्मीचे” मुख्य कार्यकारी अधिकारी जोनाथन वील्फसन, भांडवलदार जॉन डोर आणि डीबीएल पार्टनर्सच्या इरा इहरेनापीस यांचा यात सामावेश होता. स्टॅण्डफोर्ड विद्यापीठातील प्राध्यापक अरुण मजूमदार, प्रा. रोजन नूल, डॉ. अंजनी कोचर आणि प्रा. सेली बॅन्सन यांनीही परिषदेत भाग घेतला. स्वच्छ ऊर्जेची जागतिक राजधानी बनण्याकडे भारताची वाटचाल सुरु आहे, हे या परिषदेत व्यक्त झालेल्या विविध मतांवरुन स्पष्ट झाले. स्वच्छ आणि नवीकरणीय ऊर्जेमुळे वीज साठविणे स्वस्त होणार असल्यामुळे लवकरच तो ऊर्जेचा विनाखर्चिक पर्याय ठरणार असल्याचे मत सहभाग घेणाऱ्‍यांनी व्यक्त केले. स्वच्छ ऊर्जा उपक्रमात भारतातील राज्य आणि शहरांना पुढाकार घेण्यासाठी परवानगी देण्यांत यावी, असे मत उपस्थितांनी व्यक्त केले. या संदर्भात आणखी एक व्यक्त झालेला विचार म्हणजे भारताने नवीकरणीय ऊर्जेकरीता लक्ष ठेवलेल्या 175 गिगावॅटस क्षमतेची ऊर्जा वाहून नेण्यांकरीता सध्याचे ग्रीड सक्षम नाही त्यामुळे ग्रीड संदर्भात पूरक प्रयत्न होणे गरजेचे आहे. 175 गिगावॅटसचे उद्दिष्ट प्रत्यक्षात येण्यांसाठी खाजगी गुंतवणुकीवर भर देणे महत्वाचे आहे. इस्राईलने पाण्याची टंचाई खासगी गुंतवणूक वापरुन कशी दूर केली, याचे समकक्ष उदाहरण यासंदर्भात परिषदेत देण्यांत आले. तंत्रज्ञान जोडणी, वित्त, नियामक आणि बुध्दिमत्तेचा योग्य पूल या चार क्षेत्रातल्या अडचणींवर भारताने तोडगा काढला पाहिजे, असे मतही तज्ञांनी व्यक्त केले. देशातल्या ऊर्जा वितरण कंपन्यांच्या वित्तीय स्थितीवरही तज्ज्ञांनी चार व्यक्त केली. उपस्थित असलेल्या मुख्य कार्यकारी अधिकाऱ्‍यांनी त्‍यांच्या कंपन्यांमध्ये वापरल्या जात असलेल्या तंत्रज्ञान आणि शोधासंदर्भातली माहिती दिली. सौर आणि पवन ऊर्जेबरोबरच स्वच्छ ऊर्जेचा पुरवठादार म्हणून बायोमासेसचा पर्यायही यावेळी सूचविण्यांत आला. उपस्थितांनी मांडलेल्या मतांबद्दल पंतप्रधानांनी त्यांचे आभार मानले आणि 175 गिगावॅटस स्वच्छ ऊर्जेचे उद्दिष्ट प्रत्यक्षात उतरविण्यांसाठी भारताची प्रतिबध्दता व्यक्त केली. या क्षेत्रात गुंतवणूकीला भरपूर वाव असल्याचे पंतप्रधानांनी सांगितले. उदाहरणार्थ रेल्वेच्या माध्यमातून 100 टक्के परदेशी थेट गुंतवणूकीला परवानगी देण्यांत आल्याचे ते म्हणाले. नियमनांसंदर्भात तसेच वीज वितरण कंपन्यांच्या वित्तीय आरोग्यासंदर्भातील समस्यांवर तोडगा काढण्यांसाठी सरकार काम करत आहे, असेही पंतप्रधानांनी सांगितले. नवीकरणीय ऊर्जेसंदर्भात हाती घेण्यांत आलेल्या उपक्रमांबाबत पंतप्रधानांनी माहिती दिली. जसे की सौर ऊर्जेवरचा कोची विमानतळ, गुजरातमधल्या कालव्यांवरचे सौर पॅनेल्स पुढल्या महिन्याच्या सुरुवातीला झारखंडमधल्या आदिवासी पल्‍ल्यातले जिल्हा न्यायालय संपूर्णपणे सौर ऊर्जाचालित होणार आहे. संशोधनासाठी कोळसा वायूकरण हे महत्वाचे क्षेत्र आहे, असे त्यांनी सांगितले. पुढल्या दशकभरात नवीकरणीय ऊर्जा क्रांतीचा विश्वास पंतप्रधानांनी व्यक्त केला.
वाराणसी येथे 15 व्या प्रवासी भारतीय दिवस परिषदेचे 22 जानेवारी 2019 ला पंतप्रधानांच्या हस्ते उद्‌घाटन

उत्तर प्रदेशातल्या वाराणसी येथे पंतप्रधान नरेंद्र मोदी उद्या 22 जानेवारी 2019 ला 15 व्या प्रवासी भारतीय दिवस परिषदेचे उद्‌घाटन करतील. वाराणसी येथे 21 ते 23 जानेवारी 2019 दरम्यान प्रथमच तीन दिवसांची प्रदीर्घ परिषदआयोजित करण्यात आली आहे. 2019 च्या या परिषदेची संकल्पना ‘नवभारताच्या उभारणीत भारतीय समुदायाची भूमिका’ ही आहे. कुंभमेळा आणि प्रजासत्ताक दिन सोहळ्यात सहभागी होण्याच्या बहुतांश जणांच्या भावनांचा सन्मान ठेवून यंदा 15वी प्रवासी भारतीय दिवस (प्रभादि) परिषद 21 ते 23 जानेवारी 2019 दरम्यान आयोजित करण्यात आली आहे. परिषदेनंतर सहभागी 24 जानेवारीला कुंभमेळ्यासाठी प्रयागराजला भेट देतील. त्यानंतर 25 जानेवारीला ते दिल्लीसाठी प्रयाण करतील आणि 26 जानेवारी 2019 ला नवी दिल्ली येथे प्रजासत्ताक दिनाच्या संचलनाला उपस्थित राहतील. मॉरिशसचे पंतप्रधान प्रविंद जुगनॉथ प्रभादि परिषदेचे प्रमुख पाहुणे म्हणून उपस्थित राहतील. नॉर्वेतील संसदेचे सदस्य हिमांशू गुलाटी विशेष अतिथी म्हणून तर न्यूझीलंडच्या संसदेचे सदस्य कंवलजित सिंग बक्षी 15व्या प्रभादिचे सन्माननीय अतिथी म्हणून उपस्थित राहतील. प्रमुख कार्यक्रम :- 21 जानेवारी 2019 – युवा प्रवासी भारतीय दिवस. भारतीय समुदायाच्या युवा पिढीला नवभारत उपक्रमांमध्ये सहभागी करुन घेण्याकरिता हा कार्यक्रम संधी उपलब्ध करुन देईल. 22 जानेवारी 2019 – पंतप्रधानांच्या हस्ते मॉरिशसचे पंतप्रधान प्रविंद जुगनॉथ यांच्या उपस्थितीत प्रवासी भारतीय दिवस परिषदेचे उद्‌घाटन 23 जानेवारी 2019 – समारोप सोहळा आणि भारताच्या राष्ट्रपतींच्या हस्ते प्रवासी भारतीय सन्मान पुरस्कार इतरही विविध कार्यक्रमांचे आयोजन. दररोज संध्याकाळी सांस्कृतिक कार्यक्रमांचे आयोजन. प्रवासी भारतीय दिनाबाबत :- प्रवासी भारतीय दिवस साजरा करण्याचा निर्णय माजी पंतप्रधान दिवंगत अटलबिहारी वाजपेयी यांनी घेतला होता. पहिला प्रभादि नवी दिल्ली येथे 9 जानेवारी 2003 रोजी साजरा करण्यात आला. 1915 मध्ये याच दिवशी महात्मा गांधी दक्षिण आफ्रिकेवरुन भारतात परतले होते. त्यामुळे अभादि साजरा करण्यासाठी 9 जानेवारी हा दिवस निवडण्यात आला. अभादि आता दोन वर्षातून एकदा साजरा करण्यात येतो. परदेशात राहणाऱ्या भारतीयांना आपल्या मुळांशी पुन्हा जोडण्याची आणि सरकारसह काम करण्याची संधी यानिमित्ताने मिळते. भारतात आणि परदेशात विविध क्षेत्रात महत्वपूर्ण योगदान देणाऱ्या निवडक प्रवासी भारतीयांना प्रवासी भारतीय सन्मान पुरस्काराने परिषदेदरम्यान सन्मानित करण्यात येते. कर्नाटकातल्या बंगळुरु येथे 7 ते 9 जानेवारी 2019 दरम्यान आयोजित 14 व्या अभादिचे उद्‌घाटन पंतप्रधान नरेंद्र मोदी यांच्या हस्ते झाले होते. भारतीय समुदाय भारतीय संस्कृतीचे आणि मूल्यांचे प्रतिनिधित्व करतो आणि आपल्या योगदानासाठी जगभरात त्यांचा आदर केला जातो, असे गौरवोद्गार पंतप्रधानांनी आपल्या भाषणात व्यक्त केले होते. परदेशातील भारतीय समुदायासोबत सातत्याने संपर्कात राहायला सरकारचे प्राधान्य असल्याचे पंतप्रधानांनी सांगितले होते.
गुरु नानक देव यांच्या 550 व्या जयंती समारंभाच्या प्रस्तावाला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली, आज झालेल्या केंद्रीय मंत्रिमंडळाच्या बैठकीत शीख धर्मगुरू गुरु नानक यांच्या 550व्या जयंती उत्सवाच्या प्रस्तावाला मंजुरी देण्यात आली. पुढच्या वर्षी येणाऱ्या या जयंतीनिमित्त देशभरात आणि जगातही उत्सव तसेच विविध समारंभ साजरे केले जाणार आहेत. राज्य सरकारे आणि परदेशातील भारतीय दूतावास या जयंती उत्सवात सहभागी होतील. गुरुनानक देव यांनी जगाला प्रेम, शांती, समानता आणि बंधुत्वाची शिकवण दिली असून ती चिरंतन आहे. आजच्या बैंठकीत घेण्यात आलेले काही महत्वाचे निर्णय: कर्तारपूर साहिब कॉरिडॉरचा विकास- गुरुदासपूर जिल्ह्यातील डेरा बाबा नायक पासून ते आंतरराष्ट्रीय सीमेलगत असलेल्या, कॉरिडॉर चा विकास करणे. यामुळे भारतातील शीख भाविकांना पाकिस्तानमधे रावी नदीकिनारी असलेल्या साहिब कर्तारपूर यांच्या गुरुद्वारा दरबारला भेट देता येईल. केंद्र सरकारच्या निधीमधून हा कॉरिडॉर विकसित केला जाईल. सुलतानपूर लोधीचा विकास: गुरु नानक देव यांच्या जीवनकार्याशी संबंधित ऐतिहासिक गाव सुलतानपूरचा ऐतिहासिक वारसा स्थळ म्हणून विकास केला जाईल. स्मार्ट सिटीच्या धर्तीवर हा विकास केला जाणार असून, त्यात “ऊर्जा सक्षमीकरण” हा महत्वाचा घटक असेल. गुरुनानक यांच्या आयुष्याचे वर्णन करणारी “पिंड बाबे नानक दा”हे स्थळ विकसित केले जाणार आहे. आंतरश्रद्धा अध्ययनकेंद्र आणि परदेशी विद्यापीठांमध्ये अध्यासन केंद्र विकसित करणे. अमृतसर येथील गुरु नानक देव विद्यापीठात आंतर-श्रद्धा अध्ययनकेंद्र विकसित केले जाणार आहे. त्याशिवाय इंग्लंड आणि कॅनडा येथील विद्यापीठांमध्ये अध्यासन केंद्र विकसित केले जाणार आहे. गुरु नानक देव यांच्या आयुष्यावर एक चर्चासत्र नवी दिल्लीत आयोजित केले जाईल. देशभर आणि जगात जयंती उत्सव साजरा होणार- गुरु नानक यांच्या 550व्या जयंतीनिमित्त सर्व राज्ये, केंद्रशासित प्रदेश आणि परदेशातील भारतीय दूतावास यांनाही कार्यक्रम साजरे करण्याची विनंती केली जाणार आहे. नाणी आणि टपाल तिकिटाचे अनावरण- यानिमित्त भारत सरकारतर्फे, “विशेष नाणे आणि टपाल तिकिटाचे” अनावरण केले जाणार आहे. धार्मिक कार्यक्रम आणि प्रकाशने- यानिमित्त देशभरात विविध धार्मिक कार्यक्रम आयोजित केले जाणार आहे. दूरदर्शनवरुन गुरु नानक देव यांच्यावरील कार्यक्रम आणि गुरुबानीचे प्रक्षेपण होणार आहे. गुरु नानक जी यांचे साहित्य जागतिक भाषांमध्ये प्रकाशित करण्याची विनंती युनेस्कोला केली जाणार आहे.
MU5735 हे प्रवासी विमान कोसळल्याच्या घटनेबद्दल पंतप्रधानांनी व्यक्त केले दुःख

नवी दिल्ली, 21 मार्च 2022 चीनच्या ग्वांगसी प्रांतात 132 प्रवाशांना घेऊन जाणारे MU5735 हे प्रवासी विमान कोसळल्याच्या घटनेबद्दल पंतप्रधान नरेंद्र मोदी यांनी तीव्र शोक व्यक्त केला आहे. आपल्या ट्विटर संदेशात पंतप्रधानांनी म्हटले आहे की , "MU5735 हे 132 प्रवाशांना घेऊन जाणारे प्रवासी विमान कोसळल्याच्या दुर्घटनेबद्दल कळल्यावर धक्का बसला तसेच तीव्र दुःख झाले. या दुर्घटनेत प्राण गमावलेल्यांसाठी प्रार्थना तसेच त्यांच्या कुटुंबीयांसाठी सहवेदना."
गुरु रविदास जयंतीनिमित्त  पंतप्रधानांकडून आदरांजली

गुरु रविदास जयंतीनिमित्त पंतप्रधान नरेंद्र मोदी यांनी आदरांजली अर्पण केली आहे. जयंतीनिमित्त गुरु रविदास यांना नमन, गुरु रविदास हे आपल्या भूमीवरचे एक महान संत होते. समता, न्याय आणि करुणेला थारा असणाऱ्या समाजासाठी ते झटले. त्यांची शिकवण शाश्वत असून आजच्या काळासाठीही ती उपयुक्त आहे. गुरु रविदासजी यांनी आपल्या समाजात अनेक सकारात्मक बदल घडवले. काळाच्या मागे असणाऱ्या प्रथांबाबत प्रश्न उपस्थित करुन काळाशी सुसंगत बदल घडवण्यासाठी त्यांनी जनतेला स्फूर्ती दिली. त्यांचे हे कार्य महान आहे. सलोखा, आणि बंधुत्वाच्या मूल्यांवर गुरु रविदास यांचा दृढ विश्वास होता. भेदभावाला त्यांनी कधीच थारा दिला नाही. सबका साथ, सबका विकास हे तत्व घेऊन आपण वाटचाल करत आहोत त्यामागे गुरु रविदास यांच्या, मानवाची विशेषत: गरीबांची सेवा करण्याच्या तत्वाची प्रेरणा आहे असे पंतप्रधानांनी म्हटले आहे. गुरु रविदास यांचे वाचन आपण नमूद करु इच्छितो, ऐसा चाहूँ राज मैं जहाँ मिलै सबन को अन्न। छोट बड़ो सब सम बसै, रैदास रहै प्रसन्न।। प्रत्येकाला अन्न मिळावे आणि प्रत्येक व्यक्तीने प्रसन्न राहावे अशीच रविदास यांची कामना आहे, असे पंतप्रधानांनी म्हटले आहे.
पंतप्रधानांचा क्रीडापटूंशी संवाद

पंतप्रधान नरेंद्र मोदी यांनी आज देशातील नामवंत क्रीडापटूंशी व्हिडिओ कॉन्फरन्सिंगच्या माध्यमातून चर्चा केली. कोविड-19 हे संपूर्ण मानवतेसाठी निर्माण झालेले भयंकर संकट आहे आणि दुसऱ्या महायुद्धानंतर पहिल्यांदाच ऑलिंपिक क्रीडा स्पर्धा पुढे ढकलावी लागण्यावरून या संकटाची तीव्रता लक्षात येऊ शकेल, असे पंतप्रधान नरेंद्र मोदी यांनी यावेळी सांगितले. या महामारीने निर्माण झालेल्या आव्हानामुळे विम्बल्डन क्रीडा स्पर्धा आणि क्रिकेटची इंडियन प्रिमियर लीगसारख्या स्थानिक स्पर्धां देखील पुढे ढकलाव्या लागल्या आहेत. खेळाच्या मैदानात उल्लेखनीय कामगिरी करून देशाला सन्मान मिळवून दिल्याबद्दल पंतप्रधानांनी या खेळाडूंची प्रशंसा केली. आता त्यांना देशाचे मनोधैर्य उंचावण्यामध्ये आणि त्याचबरोबर लॉकडाऊनच्या काळात दिलेल्या निर्देशांचे लोकांनी सातत्याने पालन करत राहावे असे जनतेला आव्हान करत सोशल डिस्टन्सिंगच्या संदेशाचा प्रसार करण्यामध्ये महत्त्वाची भूमिका बजावावी लागणार आहे असे पंतप्रधान म्हणाले. खेळांचे प्रशिक्षण घेताना आव्हानांना कसे सामोरे जायचे, स्वयंशिस्त पाळायची, सकारात्मकता आणि आत्मविश्वास वाढवायचा या गोष्टी शिकवल्या जातात,आता याच सर्व गोष्टी या विषाणूचा प्रसार थांबवण्यासाठी उपयोगी पडतील, ही बाब पंतप्रधानांनी अधोरेखित केली. पंतप्रधानांनी त्यांना खालील पंचसूत्रीचा अवलंब करण्याचे आवाहन केले. महामारीच्या विरोधात संघर्ष करण्याचा संकल्प सोशल डिस्टन्सिंगचे पालन करण्यासाठी संयम सकारात्मक वृत्ती कायम राखण्यासाठी सकारात्मकता या लढाईमध्ये आघाडीवर राहून सैनिकांप्रमाणे लढणाऱ्या वैद्यकीय समुदाय, पोलिस इत्यादींसहित इतर सर्वांचा सन्मान आणि वैयक्तिक तसेंच राष्ट्रीय पातळीवर पीएम- केअर्स निधीमध्ये योगदानाच्या माध्यमातून सहयोग यावेळी त्यांनी शारीरिक आणि मानसिक तंदुरुस्तीच्या महत्त्वाकडे जनतेचे लक्ष वेधण्याची आणि आयुष मंत्रालयाने प्रसिद्ध केलेल्या मार्गदर्शक सूचना लोकप्रिय करण्याची सूचना केली. अतिशय आव्हानात्मक परिस्थितीमध्ये पंतप्रधान करत असलेल्या नेतृत्वाबदद्ल क्रीडापटूंनी प्रशंसा केली. या लढ्यामध्ये आरोग्य क्षेत्रातले कर्मचारी आणि पोलिस करत असलेल्या निष्काम सेवेची दखल घेत त्यांना जो सन्मान मिळायला हवा तो देत असल्याबद्दल या खेळाडूंनी पंतप्रधानांचे आभार मानले. शिस्त, मानसिक सामर्थ्य, तंदुरुस्ती राखण्यासाठी योग्य जीवनपद्धती आणि रोगप्रतिकारक्षमता वाढवण्यासाठी आवश्यक उपाय याबाबत या खेळाडूंनी चर्चा केली. या महामारीच्या विरोधातील संघर्षात भारताचा विजय होणार हे निश्चित आहे असे पंतप्रधानांनी सांगितले आणि या लढ्यात हे क्रीडापटू सक्रिय होतील, असा विश्वास व्यक्त केला. भारतरत्न सचिन तेंडुलकर, बीसीसीआयचे अध्यक्ष सौरव गांगुली, महिला हॉकी संघाची कर्णधार रानी रामपाल, अव्वल बॅडमिंटनपटू पी व्ही सिंधू, कबड्डी खेळाडू आणि हिमाचल प्रदेशचे डीएसपी अजय ठाकूर, महिला धावपटू हिमा दास, दिव्यांग उंच उडीपटू शरद कुमार, टेनिसपटू अंकिता रैना, नामवंत क्रिकेटपटू युवराज सिंग, पुरुष क्रिकेट संघाचा कर्णधार विराट कोहली याच्यासह देशभरातले विविध क्रीडाक्षेत्रातले सुमारे 40 क्रीडापटू या व्हिडिओ कॉन्फरन्सिंग संवादात सहभागी झाले होते. केंद्रीय युवक व्यवहार आणि क्रीडामंत्री आणि मंत्रालयातील इतर वरिष्ठ अधिकारी देखील या संवादात सहभागी झाले.
ब्रिक्स शिखर परिषदेच्या पार्श्वभूमीवर पंतप्रधानांची चीनचे राष्ट्राध्यक्ष क्षी जिनपिंग यांची घेतली भेट

11 व्या ब्रिक्स शिखर परिषदेदरम्यान ब्राझिलिया येथे पंतप्रधान नरेंद्र मोदी यांनी चीनचे राष्ट्राध्यक्ष क्षी जिनपिंग यांची 13 नोव्हेंबरला भेट घेतली. चेन्नई येथे दुसऱ्या अनौपचारिक शिखर परिषदेचे यजमानपद भुषवल्याबद्दल जिनपिंग यांनी पंतप्रधानांची प्रशंसा केली. यादरम्यान पंतप्रधान नरेंद्र मोदी आणि भारतीय जनतेनं केलेले स्वागत आपल्या स्मरणात असल्याचे ते म्हणाले. तिसऱ्या अनौपचारिक शिखर परिषदेसाठी 2020 मध्ये चीनला येण्याचे निमंत्रण त्यांनी पंतप्रधानांना दिले. राजनैतिक माध्यमातून परिषदेची तारीख आणि ठिकाण ठरवण्यात येईल. व्यापार आणि गुंतवणुकीबाबत चर्चा संवाद सुरू ठेवण्याचे महत्व दोन्ही नेत्यांनी मान्य केले. शांघाय येथे नुकत्याच झालेल्या चीन आयात-निर्यात प्रदर्शनात सहभागी झाल्याबद्दल जिनपिंग यांनी पंतप्रधानांचे आभार मानले. व्यापार आणि अर्थव्यवस्था यावरच्या उच्चस्तरीय यंत्रणेने लवकरच भेट घ्यावी याबाबतही उभय नेत्यांचे एकमत झाले. दोन्ही देशातल्या राजनैतिक संबंधांना पुढच्या वर्षी 70 वर्ष होत असल्याबदृदल होणाऱ्या कार्यक्रमाच्या तयारीचा आढावा या नेत्यांनी घेतला. यामुळे उभय देशातल्या जनतेचे संबंध प्रगाढ होतील असे या नेत्यांनी म्हटले आहे. सीमा विषयक प्रश्नांबाबत विशेष प्रतिनिधी आणखी एक बैठक घेतील. सीमावर्ती भागात शांतता आणि सुरक्षितता राखण्याचा महत्वाचा दोन्ही नेत्यांनी पुनरूच्चार केला. जागतिक व्यापार परिषद, ब्रिक्स आक्षेप यासारख्या बहुपक्षीय मुद्यांबाबत उभय नेत्यांनी विचारांचे अदान-प्रदान केले.
भारतीय क्रिकेट पटु करुण नायर यांच्या तिहेरी शतकाबद्दल पंतप्रधानांतर्फे अभिनंदन

भारतीय क्रिकेट पटु करुण नायर यांनी भारतीय क्रिकेट कसोटी मधे तिहेरी शतक केल्याबद्दल पंतप्रधान नरेंद्र मोदी यांनी त्याचे अभिनंदन केले आहे. “कसोटी सामन्यात ऐतिहासिक तिहेरी शतकाबद्दल करुण नायर तुझे अभिनंदन. आम्ही सर्व तुझ्या अद्वितीय आणि उल्लेखनीय कामगिरीबद्दल आनंदी झालो असून तुझ्या यशाचा आम्हाला अभिमान आहे, असे पंतप्रधान म्हणाले.
सुप्रसिद्ध साहित्यिक डॉ. रजतकुमार कार यांच्या निधनाबद्दल पंतप्रधानांनी व्यक्त केला शोक

पंतप्रधान नरेंद्र मोदी यांनी सुप्रसिद्ध साहित्यिक डॉ.रजतकुमार कार यांच्या निधनाबद्दल तीव्र दुःख व्यक्त केले आहे. ट्विट संदेशात पंतप्रधान म्हणाले; “डॉ.रजतकुमार कार हे सांस्कृतिक जगातील एक ज्येष्ठ व्यक्तिमत्व होते. त्यांनी अत्यंत अभिनव पद्धतीने रथ यात्रेचे केलेले इतिवृत्त वर्णन, विविध विषयांवर केलेले लेखन तसेच पाला या कला प्रकारच्या पुनरुज्जीवनासाठी केलेले कार्य यातून त्यांचे बहुआयामी व्यक्तिमत्त्व दिसून येते. त्यांच्या निधनाने अतीव दुःख झाले आहे. त्यांचे कुटुंबीय आणि प्रशंसक यांच्याप्रती शोकसंवेदना. ओम शांती.”
रमझानच्या पवित्र महिन्याच्या प्रारंभानिमित्त पंतप्रधानांनी जनतेला दिल्या शुभेच्छा

पंतप्रधान नरेंद्र मोदी यांनी रमझानच्या पवित्र महिन्याच्या प्रारंभानिमित्त जनतेला शुभेच्छा दिल्या आहेत. “रमझान मुबारक! प्रत्येकाच्या सुरक्षिततेसाठी, कल्याणासाठी आणि समृद्धीसाठी मी प्रार्थना करतो. हा पवित्र महिना सर्वांच्या जीवनात विपुल द्या, सुसंवाद आणि करुणा घेऊन येवो. कोविड -19 विरुद्ध सुरु असलेल्या आपल्या लढाईत आपल्याला निर्णायक विजयश्री मिळो आणि अधिक आरोग्यसंपन्न अशा पृथ्वीची निर्मिती आपल्याला करता येवो”, असे पंतप्रधानांनी म्हटले आहे.
जपानचे माजी पंतप्रधान यासुहिरो नाकासोने यांच्या निधनाबद्दल पंतप्रधान नरेंद्र मोदी यांच्याकडून शोक व्यक्त

ज्येष्ठ राजकारणी आणि जपानचे माजी पंतप्रधान यासुहिरो नाकासोने यांच्या निधाबद्दल पंतप्रधान नरेंद्र मोदी यांनी शोक व्यक्त केला आहे. “मुरब्बी राजकारणी आणि जपानचे माजी पंतप्रधान यासुहिरो नाकासोने यांच्या निधनाचे वृत्त समजले., त्यांच्या कुटुंबियांप्रति मी माझ्या शोकसंवेदना व्यक्त करतो. भारत-जपान यांच्यात चर्चेची दारे सुरु करण्यासाठी त्यांनी केलेला जपान दौरा कायम स्मरणात राहील. त्यांच्या रूपाने तब्बल 23 वर्षांनी जपानचे पंतप्रधान भारतात आले होते. भारत आणि जपान दरम्यानचे द्वीपक्षीय संबंध दृढ करण्यात यासुहिरो नाकासोने यांचे मोठे योगदान होते. तत्कालीन भारत- जपान संबंधाचे शिल्पकार म्हणून त्यांचे योगदान कायम स्मरणात राहील. ” असे पंतप्रधान मोदी यांनी म्हंटले आहे.
शोध आणि प्रगत तंत्रज्ञान क्षेत्राला चालना देणाऱ्या भारत-सिंगापूर सामंजस्य कराराला मंत्रिमंडळाची मान्यता

औद्योगिक संपदा क्षेत्रात भारत आणि सिंगापूर यांच्यात सामंजस्य करार करण्यासाठी आज केंद्रीय मंत्रिमंडळाने मान्यता दिली. पंतप्रधान नरेंद्र मोदी यांच्या अध्यक्षतेखाली झालेल्या मंत्रिमंडळ बैठकीत हा निर्णय घेण्यात आला. सिंगापूरचे पंतप्रधान येत्या 4 ते 7 ऑक्टोबर दरम्यान भारत दौऱ्यावर येणार असून त्‍यावेळी दोन्ही देश या करारावर स्वाक्षऱ्या करतील. पेटंट्सचे औद्योगिक संपदा हक्क, ट्रेडमार्क्स आणि औद्योगिक आरेखने या क्षेत्रात दोन्ही देशांमधले सहकार्य या करारामुळे वृध्दींगत होईल. दोन्ही देशात शोध, सर्जनशीलता आणि प्रगत तंत्रज्ञानाला यामुळे चालना मिळेल. दोन्ही देशातल्या जनतेत, व्यावसायिकांमध्ये आणि शैक्षणिक संस्थांमध्ये बौध्दीक संपदेबाबत प्रचार या करारांतर्गत केला जाईल. तसेच अनुभवांची देवाणघेवाण केली जाईल.
पंतप्रधान नरेंद्र मोदी यांनी कतारचे अमीर यांच्याशी दूरध्वनीद्वारे  साधला संवाद

पंतप्रधान नरेंद्र मोदी यांनी कतारचे अमीर तमिम बिन हमाद अल थानी यांच्याशी दूरध्वनीद्वारे संवाद साधला. महामहीम, कतारचे अमीर, तमिम बिन हमाद अल थानी यांच्याशी उत्तम संवाद झाला. कोविड-19 विरोधातल्या भारताच्या लढ्याला सहाय्य देऊ केल्याबद्दल आणि पाठींब्याबद्दल आपण त्यांचे आभार मानल्याचे पंतप्रधानांनी ट्वीटरवर म्हटले आहे. कतारमधल्या भारतीय समुदायाची काळजी घेत असल्याबद्दल पंतप्रधानांनी कृतज्ञता व्यक्त केली आहे.
दै. जागरणच्या 75व्या वर्धापन दिनानिमित्त पंतप्रधानांनी जागरण फोरमला केलेले संबोधन

पंतप्रधान नरेंद्र मोदी यांनी आज दै. जागरण वृत्तपत्राच्या 75व्या वर्धापन दिनानिमित्त दै. जागरण फोरमला नवी दिल्ली येथे संबोधित केले. आपल्या भाषणात पंतप्रधानांनी विशेषत: सकाळच्या वृत्त विक्रेत्यांना शुभेच्छा दिल्या. जे दैनंदिन वृत्तपत्र सकाळी सर्वांकडे वितरित करतात. त्यांनी दै. जागरण वृत्तपत्र समाजामध्ये जागृकतेसंदर्भात महत्त्वाची भूमिका बजावत असून राष्ट्राच्या पुर्नउभारणीत स्वत:चे योगदान देत आहेत, असे सांगितले. पंतप्रधानांनी स्वत:च्या अनुभवाचा दाखला देत सांगितले की, दै. जागरण हे समाजात आणि देशात परिवर्तनाचे सबळ कार्य करत असून ‘बेटी बचाओ बेटी पढाओ’, ‘स्वच्छ भारत अभियान’ हे या संदर्भातील काही उदाहरणे आहेत. डिजिटल क्रांतीच्या धर्तीवर माध्यमे देशाला कणखर बनवण्यात महत्त्वाची भूमिका साकारू शकतात, असे पंतप्रधान म्हणाले. पंतप्रधान पुढे म्हणाले की, नवीन भारताच्या उभारणीत ‘सबका साथ सबका विकास’ ‘किमान सरकार, कमाल सुशासन’ याच्या पायावर समाजबांधणी करण्यात आली आहे. तरुणांना विकासात आपली भागीदारी असल्याचा विश्वास वाटला पाहिजे, असेही पंतप्रधान म्हणाले. त्यांनी असे प्रश्न उपस्थित केले की, देशाला 70 वर्षांच्या स्वातंत्र्यानंतर सुद्धा आपला देश मागास का आहे? आपल्या देशातील नागरिकांचे प्रश्न अजूनपर्यंत का सोडवण्यात आले नाहीत? ते म्हणाले की, 70 वर्षामध्ये न पोहचलेली विद्युत जोडणी आता सर्वदूर पोहोचली आहे. आणि जे राज्य रेल्वेला जोडले गेले नव्हते ते आता रेल्वे नकाशावर ठळकपणे दाखवण्यात आले आहे. पंतप्रधानांनी गेल्या 67 वर्षांच्या कालावधीची तुलना स्वत:च्या कार्यकाळाशी (2014-18) केली. या कालावधीत ग्रामीण घरांमध्ये शौचालयांची संख्या 38 टक्क्यांवरुन 95 टक्क्यांपर्यंत पोहोचली. ग्रामीण रस्ते जोडणी 55 वरुन 90 टक्क्यांपर्यंत पोहोचली एलपीजी जोडणी एकूण घरांच्या 55 टक्क्यांवरुन 90 टक्क्यांपर्यंत पोहोचली गेल्या चार वर्षात ग्रामीण कुटुंबांना 95 टक्के विद्युत पुरवठा केला गेला असून जो आधी केवळ 75 टक्के इतका होता. चार वर्षांपूर्वी केवळ 50 टक्के लोकांचे बँक अकाऊंटस् होते, आता जवळपास सर्वांनीच बँकिंग सेवा घेतल्या आहेत. वर्ष 2014 मध्ये चार कोटी जनता कर परतावा भरत होती आणि येत्या चार वर्षात तीन कोटी जनता कर नेटवर्कला जोडण्यात येतील. पंतप्रधान म्हणाले की, बाकी सर्व गोष्टी जरी सारख्या असल्या तरी हे परिवर्तन कशामुळे आहे याचा विचार व्हावा. ते पुढे म्हणाले की, दारिद्रय रेषेखालील लोकं या चार वर्षांमध्ये बऱ्यापैकी नागरी सेवा घेत असून ते दारिद्रय रेषेवर येण्यासाठी प्रयत्नात आहेत. पंतप्रधानांनी लोकांच्या इच्छा पूर्ण करण्याला प्राधान्य असल्याचे आश्वासन दिले. त्यांनी पंतप्रधान आवास योजना, उज्ज्वला, सौभाग्य इत्यादी योजनांद्वारे नागरिकांच्या गरजा पूर्ण करण्यासाठी त्यांच्यापर्यंत पोहोचणार असल्याचे सांगितले. त्यांनी आयुष्मान भारत योजनेचाही उल्लेख केला. पंतप्रधानांनी आंतरराष्ट्रीय समुदायासमोर आर्थिक गुन्हेगारांना लपण्यासाठी कुठल्याही अभयारण्याचा आसरा मिळायला नको याबाबत प्रस्ताव मांडला.
मॉरीशयमधले ईएनटी रुग्णालय आणि मेट्रो एक्सप्रेसचे संयुक्त उद्‌घाटन

मॉरिशसमधले नवे कान, नाक, घसा रुग्णालय आणि मेट्रो एक्सप्रेसचे उद्‌घाटन पंतप्रधान नरेंद्र मोदी आणि मॉरीशसचे पंतप्रधान प्रविंद जगन्नाथ यांनी आज व्हिडिओ लिंकद्वारे उद्‌घाटन केले. दोन्ही देशांमधले संबंध अधिक दृढ करण्यात तसेच मॉरीशसच्या नागरिकांचे जीवनमान अधिक उंचावण्यासाठी मेट्रो आणि आरोग्य प्रकल्प यांचे महत्व पंतप्रधानांनी अधोरेखित केले. हिंदी महासागरात व्हिडिओ लिंकच्या माध्यमातून भारत आणि मॉरीशसच्या नेत्यांना एकत्र आणणारा हा पहिलाच कार्यक्रम असल्याचेही पंतप्रधानांनी नमूद केले. मॉरीशसमधल्या बहुप्रतिक्षित मेट्रो प्रकल्पामुळे तिथे सार्वजनिक वाहतुकीचे चित्र बदलून जलद आणि स्वच्छ वाहतूक उपलब्ध होईल. ऊर्जा बचतीत सक्षम कान, नाक, घसा रुग्णालयामुळे गुणवत्तापूर्ण आरोग्य सेवा विस्तारण्यास साहाय्य मिळणार असून, लोकांना त्याचा लाभ मिळणार आहे. मॉरीशसमधले हे पहिले कागदविरहित, ई-रुग्णालय आहे. भारताकडून मिळत असलेल्या सहकार्यासाठी तसेच मॉरीशसमधल्या विकास कामातील सहकार्यासाठी पंतप्रधान जगन्नाथ यांनी आभार मानले. या दोन्ही लोकाभिमुख प्रकल्पांची वेळेत अंमलबजावणी होत असल्याबद्दल त्यांनी सर्व संबंधितांचे कौतुक केले. अनुदानाद्वारे क्षेत्र आरोग्य केंद्रे आणि उपचार केंद्रे तसेच मूत्रपिंडासंबंधीच्या एककाच्या बांधणीत मॉरीशसला साहाय्य करण्याचा भारत सरकारचा निर्णयही पंतप्रधान मोदी यांनी यावेळी सांगितला. दोन्ही देशांमधल्या नागरिकांच्या कल्याणासाठी आणि हिंदी महासागर क्षेत्र तसेच जगात शांती आणि समृद्धीसाठी वृद्धिंगत होत असलेल्या भारत-मॉरीशस संबंधांचे दोन्ही नेत्यांनी कौतुक केले.
पंतप्रधानांचे लोकमान्य बाळ गंगाधर टिळक यांच्या जयंतीनिमित्त अभिवादन

लोकमान्य बाळ गंगाधर टिळक यांच्या जयंतीदिनी पंतप्रधान नरेंद्र मोदी यांनी त्यांना अभिवादन केले आहे. लोकमान्य टिळकांना त्यांच्या जयंती निमित्त कोटी कोटी प्रणाम. देशभक्तीच्या भावनेने ओतप्रोत भरलेले ते एक असे स्वातंत्र्य सेनानी होते ज्यांनी संपूर्ण स्वराज्यासाठी आपले जीवन वाहून घेतले होते. हा कृतज्ञ देश त्यांच्या योगदानाची कायम आठवण ठेवेल, असे पंतप्रधानांनी सांगितले.